Зыми тщыгъупщэркъым
Хъуажь Мухьэмэд-хъер и фэеплъу
Зы лIыфI гуэр дэсащ ди къуажэм,
Псоми «бегъымбарщ» хужаIэу.
Зэи зэхуащIтэкъым и куэбжэр,
КъыхуэкIуэ защIэти Iуэху зиIэр.
Хэт щхьэкIи къигъуэтыфырт псалъэ гуапэ,
И теплъэкIи гурыхьт, лIы бжьыфIэт,
Нэмэз щIыгъуэм мэжджытыр хуэхъурт кIуапIэ,
УазкIэ цIыхухэм яхуихьу гугъэ IэфIыр.
Къуаншагъэ зылэжьам еущиерт Iэзэу:
«Щытыпхъэщ хэти хьэл-щэныфIэу, напэ къабзэу».
А «бегъымбарыр» Хъуажь Мухьэмэдхъерт,
ЩIыналъэ жыжьэ Сирием къыщалъхуауэ.
Абыи лэжьыгъэшхуэ щигъэхъейрт,
Юрист IэщIагъэм Дамаск щыхуеджауэ.
Апхуэдэ Iэмал къызэрыкъуэкIыххэу,
КъэIэпхъуэжат адэжьхэр щалъхуа лъахэм.
Кенжэ дэтIысхьэжри унагъуэу,
Гу ящихуэжащ и лъэпкъэгъухэм.
Къилъытащ абдежым и къалэну –
Лъэпкъым папщIэ хуэлэжьэну диным.
ЦIыхухэм къыдаIыгъри хьэрычэтыр,
Къуажэм щригъэщIыфащ мэжджытыр,
КъагуригъаIуэу КъурIэным и пщIэр,
Дэсащ къуажэм Алыхьым и лIыщIэу.
Хъуажь Мухьэмэдхъерщ зи сэбэпыр,
Куэдым диным зэрыхуагъэзам я гупэр.
IуэхуфIхэм цIыхухэр къыхуриджэу,
Нэхъыбэ хъуат КъурIэным еджэр.
ЖиIэрт уи бзэкIэ диныр зепхьэным
Псапэу пылъыр икъукIэ зэрыиныр.
Хьэрыпыбзэр ищIэми, уэрсэрыжьу,
Ар иригъэщакъым япэ зэи Хъуажьым.
ФэрыщIагъ хэмылъу дин зэрызехьапхъэу
Дэтлъэгъуащ муслъымэн нэсым и щапхъэ.
Зэман дэкIами зэрытхэмытыжрэ,
Илъщ псоми ди гум ар тщымыгъупщэжу.
Бегъымбар пэлъытэм и пщIэр тIэту,
ДокIуэ дэри Хъуажьым и мэжджытым.
Бекъул Мухьэмэд-хьэжы,
Кенжэ къуажэ.
